**Datum: 03.06.2024. SAOPŠTENJE ZA MEDIJE**

**Teatar fest „Petar Kočić“, 26. put otvara svoja vrata publici u Banjaluci**

*Kompanija m:tel je i ove godine, po tradiciji koja traje decenijama, generalni sponzor Teatar festa „Petar Kočić“, kao i čitave sezone Narodnog pozorišta Republike Srpske.*

Večeras će svečano biti otvoren 26. po redu Teatar fest „Petar Kočić“ u Narodnom pozorištu Republike Srpske u Banjaluci, uvodnom besjedom eminentnog glumca i reditelja Nebojše Dugalića. Iste večeri posjetioci će imati priliku da uživaju u koncertu „Njegoš i Kočić – korijeni“ u kojem će učestvovati oko stotinu učesnika, a na repertoaru za svečano otvaranje naći će se i djelo Vlade Miloševića „Kočićeve riječi“.

U takmičarskom dijelu Festivala koji počinje 4. juna, ljubitelji pozorišne umjetnosti imaće priliku da vide predstavu „Ljudi od voska“, Narodnog pozorišta Sombor, autora Mate Matišića, u režiji Ivana Vanje Alača. U srijedu, 5. juna, na repertoaru je Hrvatsko narodno kazalište iz Splita, sa predstavom „Crvena voda“, po romanu Jurice Pavičića, a u režiji Ivice Buljana. Narednog dana, u četvrtak, gostuje Pozorište „Bora Stanković“ iz Vranja, sa predstavom „Ništa nećemo zaboraviti“, po motivima romana „Kanjec filma“ i „Ista priča“ Vere Cenić, reditelja Juga Đorđevića. Predstava Bosanskog narodnog pozorišta iz Zenice, pod nazivom „Drama o Mirjani i ovima oko nje“, autora Ivora Martinića, u režiji Nermina Hamzagića, biće odigrana u petak, dok je za kraj takmičarskog dijela programa planirano izvođenje predstave „Očevi i oci“, Narodnog pozorišta u Beogradu, reditelja Veljka Mićunovića, a domaćin održavanja ove predstave je kompanija m:tel.

U čast nagrađenih, u nedjelju, 9. juna, ansambl Narodnog pozorišta iz Beograda će odigrati predstavu „Sitnice koje život znače“, po romanu Lorenca Maronea, dramatizacija Đorđe Kosić, režija Andrej Nosov.

Pored predstava, kao i prethodnih godina, tu je i bogat prateći program – tribine, promocije knjiga i časopisa iz oblasti dramske umjetnosti.

Ključne riječi: Mtel, Teatar fest „Petar Kočić“

Izvori fotografija: NPRS